ananddey/assamese-wiki-corpus huggingface dataset:
ৰামকৃষ্ণ পৰমহংস

শ্ৰী ৰামকৃষ্ণ (১৮৩৬ খ্ৰীষ্টাব্দ - ১৮৮৬ খ্ৰীষ্টাব্দ) আছিল ভাৰতৰ এজন মহান সন্ত তথা ধৰ্মাচাৰক। কথিত মতে তেওঁৰ সৰুৰে পৰা বিশ্বাস আছিল যে ঈশ্বৰৰ দৰ্শন সম্ভৱ। সেয়েহে তেওঁৰ জীৱন আছিল কঠোৰ সাধনা আৰু ভক্তিৰে পৰিপূৰ্ণ। তেওঁ আছিল মানৱতাৰ পূজাৰী। তেওঁৰ দেউতাকৰ নাম আছিল খুদিৰাম চট্টোপাধ্যায় আৰু মাকৰ নাম আছিল চন্দ্ৰমনি দেৱী। ৰামকৃষ্ণ পৰমহংসৰ পৰম শিষ্য আছিল স্বামী বিবেকানন্দ। তেখেতে ১৮৮৬ খ্ৰীষ্টাব্দৰ ১৫ আগষ্টত শেষ নিশ্বাস গ্ৰহণ কৰে।

উদ্ধৃতিসমূহ

কথা আৰু কামৰ সুসংগতকৰণ চৰিত্ৰ নিৰ্মাণৰ অন্যতম স্বৰ্ত।
স্বধৰ্মৰ বাহিৰে আনৰ ধৰ্মক বেয়া বুলি ভবা বেয়া। নানা বাটেদি গৈয়ো ঈশ্বৰৰ ওচৰত প্ৰৱেশ কৰিব পাৰি।
পৃথিৱীৰ আটাইতকৈ বেয়া কাম আনৰ সুনাম নষ্ট কৰা৷
আৰ্চ্চীত মলি থাকিলে তোমাৰ ৰূপ ভালকৈ নেদেখা। সেইদৰে চিত্তত মলি থাকিলে সচ্চিদানন্দৰ ৰূপ দেখা নাযায়। গতিকে চিত্ত সদায় নিৰ্ম্মলকৈ ৰাখিবা।
ঈশ্বৰক ব্যাকুল ভাৱে বিচাৰিলে তেওঁ দেখা দিয়ে, তেওঁৰ লগত কথা-বতাৰাও হব পাৰি! এই কথা বিশ্বাস কৰিবলৈ টান; কিন্তু কথা সঁচা।
বিশ্বাসতকৈ ডাঙৰ বস্তু নাই। ঈশ্বৰৰ শৰণাগত হোৱা, সকলো পাবা। তেওঁ তোমাক সদ্বুদ্ধি দিব আৰু তোমাৰ সকলো ভাৰ লব। যদি ৰাম নাম ললে বা হৰিনাম শুনিলে তোমাৰ ৰোমাঞ্চ হয়, চকুৰ পানী ওলায়, তেন্তে জানিবা যে, সন্ধ্যা-গায়ত্ৰীৰ আৱশ্যক নাই। তেতিয়া বুজিবা যে, তোমাৰ কৰ্ম্ম ত্যাগৰ অধিকাৰ হৈছে। কৰ্ম্মই নিজে নিজেই তোমাক ত্যাগ কৰিছে।
ধন নহলে পেটৰ ভাত, গাৰ কাপোৰ, সাধু-ফকিৰৰ সেৱা একোকে কৰিব নোৱাৰি। এতেকে ধন ঘটা অতি আৱশ্যক। কিন্তু সজ উপায়েৰেহে ধন ঘটিবা। সেই বুলি ধন ঘটাতে মন ঢালি নিদিবা।
নাৰায়ণ সকলোতে আছে সঁচা; কিন্তু সকলোতে সমানে প্ৰকাশ নাপায়। বেলিৰ পোহৰ সকলো ঠাইতে পৰে; কিন্তু নদীৰ পানী আৰু আৰ্চ্চীত সি বেচিকৈ প্ৰকাশ পায়। গতিকে তেওঁৰে প্ৰকাশ মানুহক সেৱা কৰিলে তেওঁকে সেৱা কৰা হয়।
গুৰুগিৰি নকৰিব ঈশ্বৰৰ আদেশ নাপালে গুৰু হব নোৱাৰি। তুলাচনি পাতল ফালেহে ডাং খায়। সেই দৰে যি নিজক গুৰু বোলাব খোজে সি আচলতে পাতল।
সংসাৰখন পানী আৰু মনটো এৱাঁ গাখীৰৰ দৰে। পানীত এৱাঁ গাখীৰ মিলি যায়। সেইদৰে মনটো সংসাৰত মিলি সেইদৰে মনটো সংসাৰত মিলি যায়। কিন্তু মাখন পানীত ভাহে, ই পানীত মিহলি নহয়। গতিকে মনৰূপ গাখীৰ মঁথি মাখন উলিয়াই সংসাৰ ৰূপ পানীত ডুবাই ৰাখিবা।
আঁহত গছৰ পুলি এটা গৰু-ছাগলিৰ মুখৰ পৰা ৰাখিব পাৰিলে পাচত তাত হাতী বান্ধিব পাৰি। সেইদৰে ভগবানক ভজি মনটো ডাঠ কৰি লব পাৰিলে সংসাৰ ৰূপ ধুমুহাই তোমাৰ একো বিঘিনি ঘটাব নোৱাৰে।
প্ৰতিমা সাজোঁতে কাৰিকৰে মূৰটো সাচত তৈয়াৰ কৰে। প্ৰতিমা তৈয়াৰ হোৱাৰ পাচত কিন্তু সাঁচৰ আৱশ্যক নাই। সেইদৰে অন্তৰত পৰমেশ্বৰৰ মূৰ্ত্তি গঠিত নোহোৱালৈকে দেহৰ দৰকাৰ; মূৰ্ত্তি গঠিত হৈ উঠিলে দেহৰ আৱশ্যক নাই।
মই ডাঙৰ, সি সৰু এনে ভাৱ যিজনৰ মনত আছে, সি অন্ধকূপত পৰি আছে। যি ধৰ্ম্ম ভাৱত উচ্চাসন পায়, তাৰ মনত সৰু-বৰ ভাৱ নাই। কলিকাতাৰ আলিবাটত নানা জাতিৰ মানুহ-গৰু, গাৰী-ঘোঁৰা দেখা যায়। কিন্তু মনুমেন্টত উঠি চালে সকলোকে একাকাৰ দেখি।
কাকো নিন্দা নকৰিবা। সংসাৰত দুষ্ট-ডকাইত, সুৰূপ- কুৰূপ, দুখীয়া-ভিকহু সকলো মানুহেই ভগবানৰ প্ৰকাশ।
চাকিৰ পোহৰত কোনোৱে ভাগৱত পঢ়ে, কোনোৱেবা মাছ মাৰিবলৈ জাল গুঁথে। কিন্তু চাকিৰ তালৈ লক্ষ্য নাই। সি সকলোকে সমানে পোহৰ দিয়ে। সেইদৰে সংসাৰত সু আৰু কু দুবিধ বৃত্তিৰ ক্ৰিয়া দেখা যায়। কিন্তু ভগবান উভয়তে নিৰ্লিপ্ত। তেওঁৰ কৰুণা সকলোৱে সমানে পাইছে।

উৎস

বাহ্যিক সংযোগ

The Gospel of Sri Ramakrishna
Ramakrishna Kathamrita
More sayings of Ramakrishna
Life of Sri Ramakrishna - Poetseers.org

Category:ভাৰতৰ ধৰ্মীয় গুৰু
ধুতি

ধুতি বা চুৰিয়া হৈছে এক বস্ত্ৰ বিশেষ। ই ভাৰতীয় মূলৰ এক পৰম্পৰাগত কাপোৰ। ভাৰতীয় পুৰুষে দৈনন্দিনৰ বস্ত্ৰ হিচাপে বা পৰম্পৰাগত ভাৱে কোনো বিশেষ অনুষ্ঠান যেনে: বিবাহ ইত্যাদিত ধুতি পৰিধান কৰে। ভাৰতৰ বিভিন্ন স্থানত ইয়াক বিভিন্ন নামেৰে জনা যায়। পুৰুষ সকলে কঁকালৰ পৰা নিম্ন অংশ ঢাকিবলৈ এই ধুতি পৰিধান কৰে। ধুতি সাধাৰণতে এক আয়ত আকৃতিৰ দীঘলীয়া নিচিলোৱা কাপোৰ। এখন ধুতিৰ দৈঘ্য প্ৰায় ৪.৫ মিটাৰ আৰু প্ৰস্থ ১ মিটাৰ। ই এখন এক ৰঙী উকা কাপোৰ। কাষৰী থকা ধুতিবোৰ বিশেষ অনুষ্ঠানত পৰিধান কৰা হয়।

ব্যুৎপত্তি

ধুতি শব্দটো সংস্কৃতৰ পৰা উদ্ভৱ হৈছে যাৰ অৰ্থ হৈছে "পৰিষ্কাৰ বা প্ৰক্ষালন কৰা। " বস্ত্ৰৰ সন্দৰ্ভত ই দৈনন্দিন পৰিধান কৰা পৰিষ্কাৰ কৰি ৰখা বস্ত্ৰকে বুজায়। প্ৰাচীন কালত দুইভৰিৰ মাজেৰে পিছফালে নি, ভৰিকেইটা শিথিলকৈ আৱৰি ৰখাকৈ খুচি লৈ, পুনৰাই সন্মুখত ভৰিৰ ফালে দীঘলীয়া কোঁচ দি পিন্ধা অন্ত্ৰিয়ৰ পৰা ধুতিয়ে বিকাশ লাভ কৰিছে আৰু আজিকালিৰ ঔপচাৰিক ধুতিসমূহো এনেকৈয়ে পৰিধান কৰা হয়।

ব্যৱহাৰ

পুৰাতন জৈন পুৰুষ সকল যেতিয়া পূজাৰ বাবে মন্দিৰলৈ গৈছিল, তেতিয়া তেওঁলোকে ধুতি পৰিধান কৰিছিল। তেওঁলোকৰ কিছু লোকে বিশ্বাস কৰিছিল যে "একবস্ত্ৰ পৰিধান প্ৰদূষণৰ অভেদ্য। " সেয়ে মাংগলিক কাম কাজত অন্য বস্ত্ৰতকৈ ধুতি পৰিধান কৰাটো অধিক শুভ বুলি গণ্য কৰা হয়।
অধোবস্ত্ৰ হিচাবে পৰিচিত এই বস্ত্ৰ মুলতঃ পুৰুষসকলে পৰিধান কৰে। কঁকালৰ পৰা আঁঠুৰ তললৈকে পৰাকৈ এই চুৰিয়া পৰিধান কৰা হয়। সমাজৰ বিশেষ ব্যক্তিসকলে ৰেচম মুগা আদিৰে তৈয়াৰী ধুতি বা চুৰিয়া পৰিধান কৰিছিল। চুৰিয়াক ভুনি হিচাবেও জনা যায়। পূৰ্বতে চুৰিয়াৰ দৈৰ্ঘ্য আৰু পিন্ধাৰ ধৰণে সমাজৰ বিভিন্ন শ্ৰেণীৰ মৰ্যাদা নিৰূপন কৰিছিল।
অসমীয়া পুৰুষ সকলে পৰম্পৰাগত ভাৱে বিভিন্ন সময় আৰু প্ৰয়োজনত ধুতি বা চুৰিয়া পৰিধান কৰে। বিহু নৃৃত্য কৰোঁতে পুৰুষ সকলে আঁঠুৰ মুৰলৈকে চুৰিয়া পৰিধান কৰা নিয়ম। আনহাতে গায়ন-বায়ন, ওজাপালি, সূত্ৰধাৰ নৃত্য আদি পৰিবেশন কৰিবৰ বাবে চুৰিয়াখন ভৰিৰ তল গাঁঠিলৈকে ঢাক খোৱাকৈ পৰিধান কৰে।

অন্যান্য নাম

]] অন্য বৈজ্ঞানিক সকলৰ সৈতে জগদীশ চন্দ্ৰ বসু। সকলোৱে ধুতি আৰু চোলা পিন্ধা অৱস্থাত

স্থানীয় নাম
ভাষা
ধোতি সংস্কৃত, পালি
धोती मर्दानी হিন্দী
ਚਾਦਰਾ Chaadra পঞ্জাবী
ଧୋତି Dhoti ওড়িয়া
धोति নেপালী
ધૉતિયુ Dhotiu গুজৰাটী
धोतर dhotar panch মাৰাঠী
চুৰিয়াধুতি SuriyaDhuti অসমীয়া
ধুতি Dhuti বঙালী
ಧೋತ್ರ ಕಚ್ಚ ಪಂಚೆ DhotraKachcha Panche কন্নড়
धोतरआंगोस्तरआड नेसचेपुडवे DhotarAngostarAad-nescheyPudve কোংকণী
పంచె ధోవతిPanchéDhovathi তেলেগু
வேட்டி Veshti তামিল
മുണ്ട് Mundu মালয়ালম
دھوتی Dhoti উৰ্দু

বিভিন্ন অসমীয়া ধুতি বা চুৰিয়া

মুগাৰ বৰ চুৰিয়া,
পাটৰ চুৰিয়া,
কপাহী চুৰিয়া,
চিকণ পাটৰ চুৰিয়া,
ধল পাটৰ চুৰিয়া,
পাট মুগা মিহলি চুৰিয়া,
মেজাংকৰি তিতাকৰীয়া চুৰিয়া আদি।

তথ্যসূত্ৰ

শ্ৰেণী:বস্ত্ৰ
সেৱাষ্টি কিৰিয়াজী

সেৱাষ্টি কিৰিয়াজী-ডাকো (আনুমানিক ১৮৭১–১৯৪৯) এগৰাকী আলবেনিয়ান দেশপ্ৰেমিক, শিক্ষাবিদ, প্ৰটেষ্টেণ্ট মিছনেৰী, লেখিকা, আলবেনিয়ান মহিলা শিক্ষাৰ পথ প্ৰদৰ্শক আৰু আলবেনিয়ান ৰাষ্ট্ৰীয় জাগৰণৰ কৰ্মী আছিল।

জীৱনী

প্ৰাথমিক জীৱন

সেৱাস্তিৰ জন্ম হৈছিল প্ৰায় ১৯৬৫ চনত। ১৮৭০ চনত আজিৰ উত্তৰ মেচিডোনিয়া, তেতিয়াৰ অট্টোমান সাম্ৰাজ্যৰ মনাষ্টিৰ টেৰন'ভেৰ দেশপ্ৰেমিক কিৰিয়াজি পৰিয়ালত। দহটা সন্তানৰ ভিতৰত তেওঁ ষষ্ঠ আছিল। তেওঁৰ পৰিয়াল গোড়া ধৰ্মীয় বিশ্বাসৰ আছিল, আৰু তেওঁ চাৰি বছৰ বয়সৰ পৰাই গ্ৰীক ভাষাৰ প্ৰাথমিক বিদ্যালয়ত পঢ়িবলৈ আৰম্ভ কৰিছিল

শিক্ষা

সেৱাষ্টীয়ে ১৮৮৮–১৮৯১ চনলৈ কনষ্টেণ্টিনোপলৰ আমেৰিকান কলেজ ফৰ গাৰ্লছত পঢ়িছিল। তেওঁৰ ভাতৃ ৰেভাৰেণ্ড গ্জেৰাছিম কিৰিয়াজীয়ে তেওঁৰ নামভৰ্তিৰ ব্যৱস্থা কৰে। কলেজীয়া শিক্ষা সম্পূৰ্ণ কৰা প্ৰথমগৰাকী আলবেনিয়ান মহিলা। কোৰ্চেত তেওঁ মহিলাসকলৰ বাবে বাইবেল অধ্যয়ন আৰু প্ৰাৰ্থনা সভাৰ নেতৃত্ব দিছিল। তেখেত এগৰাকী "বাইবেল মহিলা" আছিল আৰু এবিচিএফএমৰ মহিলা ব'ৰ্ড অৱ মিছন আৰু বাইবেল লেণ্ডছ মিছনছ' এড ছ'চাইটিৰ দ্বাৰা বিত্তীয় সাহায্য প্ৰদান কৰা হৈছিল। ১৯০৪ চনত এলেন ষ্টোন আৰুজন হেনৰী হাউচ চাবলৈ আমেৰিকালৈ যোৱাৰ সময়ত তেওঁ নিজকে মিছনেৰী বুলি উল্লেখ কৰিছিল।

তথ্য সূত্ৰ

শ্ৰেণী:আলবেনিয়াৰ ব্যক্তি
শ্ৰেণী:শিক্ষাবিদ
শ্ৰেণী:সাহিত্যিক
শ্ৰেণী:মৃত ব্যক্তি
দাৰিউছ ফৌৰৌহৰ

দাৰিউছ ফৌৰৌহাৰ (জন্ম, ১৮ আগষ্ট ১৯২৮ – মৃত্যু,২২ নৱেম্বৰ ১৯৯৮) এজন ইৰাণী ৰাজনীতিবিদ, প্যান-ইৰানিষ্ট পাৰ্টিৰ প্ৰাৰম্ভিক সদস্য আৰু ইৰাণৰ নেচন পাৰ্টিৰ নেতা আছিল। ১৯৯৮ চনত তেওঁ আৰু তেওঁৰ পত্নী পৰ্বনেহ ফৌহৰক ঘৰতে ছুৰীৰে আঘাত কৰি হত্যা কৰিছিল। ইৰাণৰ শৃংখলাবদ্ধ হত্যাকাণ্ডৰ বলি হোৱা লোকসকলৰ ভিতৰত তেওঁলোক আছিল অন্যতম।

প্ৰাৰম্ভিক জীৱন

১৯২৮ চনত এছফাহৰ ইছফাহানত জন্মগ্ৰহণ কৰা ফৌৰৌহাৰৰ পিতৃ আছিল দ্বিতীয় বিশ্বযুদ্ধৰ সময়ত ইৰাণত এংলো-ছোভিয়েট আক্ৰমণৰ সময়ত সশস্ত্ৰ প্ৰতিৰোধৰ চেষ্টা চলোৱাৰ বাবে ব্ৰিটিছে গ্ৰেপ্তাৰ কৰা এজন সেনাবাহিনীৰ জেনেৰেল।

ৰাজনৈতিক জীৱন

হিজব-ই পান-ইৰানিষ্টত আলী ৰাজমুষৰে উল্লেশ কৰা মতে, মহচেন পেজেছকপুৰৰ সৈতে ১৯৫১ চনত ইৰাণৰ মূল জাতীয়তাবাদী পান-ইৰানিষ্ট পাৰ্টিৰ অন্যতম প্ৰতিষ্ঠাপক সদস্য আছিল ফৌৰৌহৰ। পাহলৱী যুগত তেওঁ শ্বাহ বিৰোধী জাতীয়তাবাদী আন্দোলনত অতি সক্ৰিয় আছিল আৰু প্ৰধানমন্ত্ৰী মহম্মদ মোছাদ্দেগৰ প্ৰবল সমৰ্থক আৰু ঘনিষ্ঠ বন্ধু আছিেল। ১৯৭৯ চনত ইৰাণৰ কুৰ্দিস্তানত বিপ্লৱৰ পিছৰ উত্তেজনাৰ মাজতে তেহৰানে কুৰ্দি ৰাজনৈতিক আৰু ধৰ্মীয় নেতাৰ সৈতে আলোচনা কৰিবলৈ পঠোৱা প্ৰতিনিধি দলৰ অংশ আছিল ফৌৰৌহৰ। যদিও প্ৰতিনিধি দলটোৰ পৰামৰ্শ কেতিয়াও কেন্দ্ৰীয় চৰকাৰে কাৰ্যকৰী কৰা নাছিল আৰু কুৰ্দি বিদ্ৰোহৰ সৈতে কঠোৰভাৱে দমন কৰা হৈছিল, তথাপি কুৰ্দসকলৰ সৈতে শান্তিপূৰ্ণ নিষ্পত্তিৰ বাবে ফৌৰৌহাৰে কৰা প্ৰচেষ্টাই কুৰ্দসকলৰ মাজত তেওঁ সন্মান লাভ কৰিছিল।

ফৌৰোহৰে ১৯৭৯ চনত মেহদী বজাৰগানৰ অন্তৱৰ্তীকালীন চৰকাৰত শ্ৰম মন্ত্ৰী হিচাপে কাৰ্যনিৰ্বাহ কৰিছিল।

মৃত্যু

ফৌৰৌহাৰ আৰু তেওঁৰ পত্নী পাৰভানেহে 'ভিলায়ত-ই-ফকিহ' (ধৰ্মীয় শাসন)ৰ বিষয়ে মুকলিকৈ বিৰোধিতা কৰিছিল আৰু তেওঁলোকৰ ওপৰত সেয়েহে অহৰহ চোৰাংচোৱাগিৰি হৈ আছিল। ইৰাণত পাৰ্চী ভাষাৰ অনুষ্ঠান সম্প্ৰচাৰ কৰা পশ্চিমীয়া ৰেডিঅ’ ষ্টেচনসমূহৰ সৈতে হোৱা সাক্ষাৎকাৰত ইছলামিক ৰিপাব্লিকে মানৱ অধিকাৰ উলংঘাৰ সমালোচনা ফ’ৰৌহাৰে কৰা বুলি অনুমান কৰা হৈছে। এই সমালোচনাসমূহে ফৌৰৌহাৰ আৰু তেওঁৰ পত্নীক “ইৰাণৰ সৰ্বব্যাপী চোৰাংচোৱা সেৱাৰ ৰাডাৰৰ অধীনলৈ” আনিছিল।

জনসাধাৰণৰ হেঁচাত তদানীন্তন ইৰাণৰ ৰাষ্ট্ৰপতি মহম্মদ খাটামীয়ে বিষয়টোৰ তদন্তৰ বাবে এখন কমিটী গঠন কৰি শেষত চোৰাংচোৱা মন্ত্ৰী ঘোৰবানালি দোৰী নাজাফাবাদীৰ পদত্যাগৰ দাবী জনায়। এই গোচৰৰ আঁৰৰ অন্যতম মূল ব্যক্তি ছাইদ ইমামীয়ে কাৰাগাৰত থকাৰ সময়তে আত্মহত্যা কৰা বুলি জানিব পৰা যায়।

ফৌৰৌহৰৰ আত্মীয়ৰ হৈ প্ৰতিনিধিত্ব কৰা অধিবক্তা শ্বিৰিন এবাদীয়ে পাৰস্তুৰ উদ্ধৃতি দি কয় যে, "সকলো প্ৰমাণে দেখুৱাইছে যে মোৰ দেউতাই কাৰাগাৰলৈ যোৱাৰ সাজু হৈছিল, কাৰণ হত্যাৰ সময়ত তেওঁৰ জোতাৰ ফিতা নাছিল, তেওঁ হাতঘড়ী পিন্ধা নাছিল, আৰু তেওঁ টকাৰ বাহিৰে মানিবেগৰপৰা সকলো বস্তু আৰু কাগজ-পত্ৰ আঁতৰাই পেলাইছিল।"

ব্যক্তিগত জীৱন

ফৌৰৌহৰৰ দুটা সন্তান আছিল: এজন পুত্ৰ আৰাছ আৰু এগৰাকী কন্যা পৰষ্টৌ। দুয়োগৰাকী সন্তান ৰাজনৈতিকভাৱে সক্ৰিয় আৰু ইৰাণৰ ৰাজনৈতিক বিৰোধীৰ দুৰ্দশাৰ বিষয়ে সজাগতা অব্যাহত ৰাখিছে। ২০০৯ চনত বাহাইসকলৰ ওপৰত হোৱা নিৰ্যাতনৰ সন্দৰ্ভত আন ২৬৬ জন ইৰাণী শিক্ষাবিদ, লেখক, শিল্পী আৰু সাংবাদিকৰ সৈতে ইৰাণী ডট কমত পোষ্ট কৰা এখন মুকলি ক্ষমাপ্ৰাৰ্থনা পত্ৰত স্বাক্ষৰ কৰে পাৰাষ্টৌৱে।

তথ্যৰ উৎস

বাহ্যিক সংযোগ

English Page dedicated to Foruhars

শ্ৰেণী:ৰাজনীতিবিদ
শ্ৰেণী:ইৰাকৰ ব্যক্তি
শ্ৰেণী:মৃত ব্যক্তি
স্থানাংক জ্যামিতি

স্থানাংক জ্যামিতি হ'ল জ্যামিতিৰ এটা শাখা, য'ত সমতলত অৱস্থান কৰা এটা বিন্দুৰ স্থানক এযোৰ সংখ্যাৰ সহায়ত উপস্থাপন কৰা হয়। এই সংখ্যাযোৰক স্থানাংক বুলি কোৱা হয়। সমতলত এটা বিন্দুৰ অৱস্থান জানিবলৈ এযোৰ অক্ষ ব্যৱহাৰ কৰা হয়। y-অক্ষৰ পৰা এটা বিন্দুৰ দূৰত্বক x-স্থানাংক বা ভুজ বুলি কোৱা হয়। x-অক্ষৰ পৰা এটা বিন্দুৰ দূৰত্বক y-স্থানাংক বা কোটি বুলি কোৱা হয়। x-অক্ষৰ ওপৰত থকা এটা বিন্দুৰ স্থানাংকৰ আৰ্হি (x, 0) আৰু y-অক্ষৰ ওপৰত থকা এটা বিন্দুৰ স্থানাংকৰ আৰ্হি (0, y)।

স্থানাংক জ্যামিতিৰ উপাদান সমূহৰ ধাৰণা

স্থানাংক জ্যামিতিৰ ক্ষেত্ৰখনত সাধাৰণতে ব্যৱহাৰ হৈ থকা উপাদান সমূহৰ ভিতৰত,
x-অক্ষ আৰু y-অক্ষই পৰস্পৰক কটা-কটি কৰা বিন্দুৰ স্থানাংক (0, 0)
x-অক্ষৰ সোঁ-পক্ষৰ মান ধণাত্মক আৰু x-অক্ষৰ বাওঁ-পক্ষৰ মান ঋণাত্মক।
একেদৰে y-অক্ষৰ ওপৰলৈ ধনাত্মক মান পোৱা যায় আৰু y-অক্ষৰ তললৈ ঋণাত্মক মান সমূহ আহে।
x-অক্ষ আৰু y-অক্ষই পৰস্পৰক চেদ কৰি মুঠ চাৰিটা চোক সৃষ্টি কৰে এই চোক সমূহৰ বিন্দু সমূহৰ মান (+, +), (-, +), (-, -), (+, -)হয়।

পৰিসৰ

স্থানাংক জ্যামিতিৰ পৰিসৰ যথেষ্ট প্ৰভাৱশালী। বীজগণিত, পদাৰ্থবিজ্ঞান, মহাকাশ বিজ্ঞান, অভিযান্ত্ৰিক, নৌ বিদ্যা, ভূকম্প বিজ্ঞান কাল আদি ক্ষেত্ৰ সমূহত স্থানাংক জ্যামিতিৰ বহুল প্ৰয়োগ কৰা হয়।
যদিহে আমি এযোৰ বিন্দুৰ স্থানাংক জানোঁ তেন্তে স্থানাংক জ্যামিতিক আমি বিভিন্ন দিশত ব্যৱহাৰ কৰিব পাৰোঁ।
বিন্দু সমূহৰ মাজত দূৰত্ব নিৰ্ণয় কৰিব পৰা যায়।
সমতলত থকা দুটা বিন্দু (x1, y1) আৰু (x2, y2)ৰ মাজৰ দূৰত্বক তলৰ সূত্ৰৰ দ্বাৰা নিৰ্ণয় কৰা হয়।

আৰু ইয়ে হৈছে পাইথাগোৰাছৰ সূত্ৰ। স্থানাংক জ্যামিতিত ইয়াক 'দূৰত্ব সূত্ৰ' বুলি কোৱা হয়। ইয়াৰ দ্বাৰা এডাল ৰেখাই ভূমিৰ সৈতে উৎপন্ন কৰা কোণৰ মানো নিৰ্ণয় কৰা হয়। মূলবিন্দু (0,0)ৰ পৰা কোনো এটা বিন্দু (x, y)ৰ দূৰত্ব হ'ব-

কোনো ৰেখা খণ্ডৰ বাবে সমীকৰণ, মধ্যমান, নটি আদি নিৰ্ণয় কৰিব পাৰি।
কোনো এডাল ৰেখা উলম্ব নে সমান্তৰাল নিৰ্ণয় কৰিব পাৰি।
সমতলত বিন্দু সমূহে সৃষ্টি কৰা বহুভুজ সমূহৰ পৰিসীমা আৰু কালি নিৰ্ণয় কৰিব পৰা যায়।
কোনো এটা আকৃতিক প্ৰতিবিম্বিত কৰিবলৈ স্থানান্তৰিত তথা আৱৰ্তন কৰিবলৈ আৰু ৰূপান্তৰ কৰিবলৈ ব্যৱহাৰ কৰিব পাৰি।
উপবৃত্ত, বক্ৰ, আৰু বৃত্তৰ সমীকৰণ নিৰ্ণয় কৰিবলৈ।

ইতিহাস

গ্ৰীক গণিতবিদ মেনেচমাচে কিছুমান গাণিতিক সমস্যা সমাধান আৰু তত্ত্বসমূহ প্ৰমাণৰ বাবে এটা বিশেষ পদ্ধতি ব্যবহাৰ কৰিছিল যিটো স্থানাংক জ্যামিতিৰ সৈতে বিশেষভাৱে সম্পৰ্কীয়। সেয়ে কেতিয়াবা কোনো কোনোৱে তেওঁকো বিশ্লেষণাত্মক জ্যামিতি বা স্থানাংক জ্যামিতিৰ প্ৰৱৰ্তন কৰিছিল বুলি বিশ্বাস কৰে।
সমতলত বিন্দুৰ অৱস্থান বৰ্ণনা কৰাৰ পদ্ধতিটি ফৰাছী গণিতবিদ ৰেনা ডেকাৰ্টচ (১৫৯৬ - ১৬৫০) আৰু পিয়েৰ ডি ফাৰ্মাট ৰ দ্বাৰা প্ৰস্তাৱিত হৈছিল। সেই হ'লেও ৰেনা ডেকাৰ্টচৰ হে বহু সময়ত অকলে নাম লোৱা হয়। ডেকাৰ্টচৰ নাম অনুসৰি সেয়ে স্থানাংক জ্যামিতিক কাৰ্টেচিয়ান জ্যামিতি বুলি কোৱা হয়।
১১শতিকাত পাৰস্যৰ গণিতজ্ঞ ওমৰ খেয়ামে জ্যামিতি আৰু বিজগণিতৰ মাজত এক দৃঢ় সম্পৰ্ক উপস্থাপন কৰিছিল। তেওঁ জ্যামিতিক সমাধানৰ দ্বাৰা সাধাৰণ বৰ্গীয় সমীকৰণ নিৰ্ণয়ৰে সাংখ্যিক আৰু জ্যামিতিক বিজগণিতৰ মাজত থকা দূৰত্ব নোহোৱা কৰিছিল। অৱশ্যে ডেকাৰ্টচৰ দ্বাৰা হে প্ৰকৃত সিদ্ধান্ত এটাত উপনীত হোৱা হয়।

তথ্যসূত্ৰ

শ্ৰেণী:জ্যামিতি
বঙাল পুখুৰী

বঙাল পুখুৰী হৈছে অসমৰ যোৰহাট জিলাত অৱস্থিত এটা ঐতিহাসিক পুখুৰী। এই পুখুৰীটো যোৰহাট নগৰৰ দক্ষিণত ন-আলিৰ ওচৰত অৱস্থিত।

ইতিহাস

বদন বৰফুকন আহোম ৰাজ্যৰ এজন বিষয়া আছিল। তেওঁ নিজৰ স্বাৰ্থ পূৰণ কৰিবৰ বাবে বাৰ্মাৰ পৰা সৈন্য আনিছিল আৰু সাধাৰণ জনতাক নানা অত্যাচাৰ কৰিছিল। সেয়ে, ১৭৩৯ শকৰ (১৮১৮ চন) শাওণ মাহত বদন বৰফুকনে এই পুখুৰীটোত গা ধুবলৈ যাওঁতে ৰূপসিং বঙালে (চুবেদাৰ) তেওঁক হত্যা কৰিছিল।

লগতে চাওক

চন্দ্ৰকান্ত সন্দিকৈ ভৱন
ঠেঙাল ভৱন
যোৰহাট জিমখানা ক্লাব

তথ্য সংগ্ৰহ

শ্ৰেণী:যোৰহাট জিলাৰ পৰ্যটনস্থলী
শ্ৰেণী:আহোম ৰাজ্য
শ্ৰেণী:যোৰহাট
চৈত্ৰা বি

চৈত্ৰা বি (ইংৰাজী: Chaithra B.; জন্ম: ৮ জানুৱাৰী ২০০২) কৰ্ণাটকৰ এগৰাকী ভাৰতীয় খো খো খেলুৱৈ। তেওঁ ভাৰতীয় মহিলা ৰাষ্ট্ৰীয় খো খো দলৰ এগৰাকী ৰক্ষক (defender) হিচাপে খেলে। ২০২৫ চনৰ জানুৱাৰী মাহত নতুন দিল্লীত অনুষ্ঠিত হোৱা প্ৰথমখন খো খো বিশ্বকাপ জয় কৰা ভাৰতীয় মহিলা দলৰ তেওঁ অন্যতম সদস্য আছিল।

প্ৰাৰম্ভিক জীৱন আৰু শিক্ষা

চৈত্ৰা কৰ্ণাটকৰ মহীশূৰ জিলাৰ টি. নৰ্ছিপুৰা তালুকৰ অন্তৰ্গত কুৰুবুৰু গাঁৱৰ বাসিন্দা। তেওঁ কুৰুবুৰুৰ কনকপুৰা দেগুলা মঠ স্কুলত স্কুলীয়া শিক্ষা লাভ কৰিছিল। তেওঁ নিজৰ গাঁৱতে প্ৰথম প্ৰশিক্ষক মঞ্জুনাথৰ ওচৰত খো খোৰ প্ৰাথমিক শিক্ষা গ্ৰহণ কৰিছিল।

কেৰিয়াৰ

২০২৫ চনৰ জানুৱাৰী মাহত নতুন দিল্লীত অনুষ্ঠিত হোৱা প্ৰথমখন খো খো বিশ্বকাপৰ ছেমি ফাইনেল আৰু ফাইনেল দুয়োটাতে চৈত্ৰাই ভাৰতীয় মহিলা দলৰ বিজয়ত এক গুৰুত্বপূৰ্ণ ভূমিকা পালন কৰিছিল। ভাৰতীয় দলে গ্ৰুপ পৰ্যায়ত দক্ষিণ কোৰিয়া, ইৰান আৰু মালয়েছিয়াক পৰাস্ত কৰিছিল। ইয়াৰ পিছত কোৱাৰ্টাৰ ফাইনেলত বাংলাদেশক আৰু ছেমি ফাইনেলত দক্ষিণ আফ্ৰিকাক পৰাস্ত কৰিছিল। ফাইনেলত নেপালক ৭৮-৪০ ব্যৱধানত পৰাস্ত কৰা মেচখনত তেওঁৰ উৎকৃষ্ট প্ৰদৰ্শনৰ বাবে তেওঁক 'প্লেয়াৰ অফ দ্য মেচ' বঁটা প্ৰদান কৰা হয়।

২০২৫ চনৰ ২৫ জানুৱাৰীত কুৰুবুৰুৰ বিদ্যাদৰ্শিনী কনভেণ্ট আৰু হাইস্কুল চৌহদত চৈত্ৰাক সম্বৰ্ধনা জনোৱা হয়।

তথ্যসূত্ৰ

শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
মেলিলা

মেলিলা (ইংৰাজী:Melilla) উত্তৰ আফ্ৰিকাৰ স্পেইনৰ এখন স্বায়ত্তশাসিত চহৰ। মেলিলা কেপ থ্ৰী ফৰ্কছৰ পূব দিশত অৱস্থিত, মৰক্কোৰ সীমান্তত আৰু ভূমধ্য সাগৰৰ সন্মুখত অৱস্থিত। ইয়াৰ আয়তন ১২.৩ কিলোমিটাৰ (৪.৭ বৰ্গমাইল)। ১৯৯৫ চনৰ ১৪ মাৰ্চলৈকে মেলিলা মালাগা প্ৰদেশৰ অংশ আছিল,যেতিয়া মেলিলাৰ স্বায়ত্তশাসনৰ বিধি গৃহীত হৈছিল।

মেলিলা হৈছে ইউৰোপীয় ইউনিয়নৰ অন্যতম বিশেষ সদস্য ৰাষ্ট্ৰ ভূখণ্ড। মেলিলা আৰু ইউৰোপীয় ইউনিয়নৰ বাকী স্থানলৈ অহা-যোৱা কৰাটো নিৰ্দিষ্ট নিয়মৰ অধীনত থাকে, যিবোৰ অন্যান্য বিষয়ৰ লগতে স্পেইনৰ শ্বেংগেন সন্মিলনত যোগদান চুক্তিত উল্লেখ কৰা হৈছে।

২০১৯ চনলৈকে মেলিলাৰ জনসংখ্যা আছিল ৮৬,৪৮৭ জন। জনসংখ্যা মূলতঃ আইবেৰিয়ান আৰু ৰিফিয়ান নিষ্কাশনৰ লোকৰ মাজত বিভক্ত। ইয়াৰ উপৰিও তাত কিছু চেফাৰ্ডিক ইহুদী আৰু সিন্ধী হিন্দুৰ সংখ্যা আছে।

মেলিলাত চৰকাৰী ভাষা স্পেনিছ যদিও টেৰিফিট ভাষাও বিশিষ্ট।

স্বায়ত্তশাসিত চহৰ চেউটা আৰু আফ্ৰিকাত স্পেইনৰ অন্যান্য ভূখণ্ডৰ দৰেই মেলিলাও মৰক্কোৰ ভূখণ্ড দাবীৰ অধীনত আছে ।

ব্যুৎপত্তি

মেলিলাৰ মূল নাম (বৰ্তমান ৰুছাদিৰ বুলি অনুবাদ কৰা হৈছে) পুনিক ভাষাৰ নাম আছিল, যিটো ওচৰৰ কেপ থ্ৰী ফৰ্কছৰ নামৰ পৰা আহিছিল। আদিৰৰ অৰ্থ  হৈ "শক্তিশালী"। নাম সৃষ্টিটো প্ৰাচীন কালত উত্তৰ আফ্ৰিকাৰ উপকূলৰ কাষৰীয়া ঠাইসমূহক দিয়া আন নামৰ সৈতে একেধৰণৰ।

মেলিলাৰ ব্যুৎপত্তি (নৱম শতিকাৰ) অনিশ্চিত। যিহেতু মেলিলা পূৰ্বতে মৌপালনৰ সক্ৰিয় স্থান আছিল, গতিকে এই নামটো মৌৰ সৈতে জড়িত হৈ আহিছে; এইটো আংশিকভাৱে দুটা প্ৰাচীন মুদ্ৰাৰ দ্বাৰা সমৰ্থন কৰা হৈছে য'ত এটা মৌমাখিৰ লগতে RSADR আৰু RSA শিলালিপি আছে। আন কিছুমানে এই নামটোক "বিসঙ্গতি" বা "জ্বৰ" বা কোনো প্ৰাচীন আৰব ব্যক্তিত্বৰ সৈতে সম্পৰ্কিত কৰে।

তথ্য সংগ্ৰহ

শ্ৰেণী:আফ্ৰিকাৰ দেশ
শ্ৰেণী:ৰাষ্ট্ৰসংঘৰ সদস্য ৰাষ্ট্ৰসমূহ
ৰাজ্যিক পুৰাতাত্ত্বিক সংগ্ৰহালয়

ৰাজ্যিক পুৰাতাত্ত্বিক সংগ্ৰহালয়
পশ্চিম বংগৰ কলকাতাত অৱস্থিত আৰু ১৯৬২ চনত প্ৰতিষ্ঠা হোৱা এটা পুৰাতাত্ত্বিক সংগ্ৰহালয়। ইয়াত চুছুনীয়া (বাঁকুৰা) আৰু অন্যান্য স্থানৰ পৰা উদ্ধাৰ হোৱা প্ৰাচীন, মধ্য আৰু উত্তৰ পাষাণ যুগৰ বিৰল উপকৰণ, পাণ্ডু ৰাজাৰ ধীবি (বৰ্ধমান)ৰ পৰা সংগৃহীত প্ৰাক-ঐতিহাসিক প্ৰাচীন সামগ্ৰী, গুপ্ত, মৌৰ্য, শুংগ, পাল আৰু মধ্যযুগৰ টেৰাকোটা, ভাস্কৰ্য্য, শিলকে ধৰি বহুতো সংগ্ৰহ আছে। ডায়মণ্ড হাৰ্বাৰ ৰোডৰ বেহালা বজাৰ মেট্ৰ'ৰ ওচৰত আৰু সিদ্ধেশ্বৰী কালি মন্দিৰৰ পিছফালে বেহালাত নফৰ চন্দ্ৰ দাস ৰোডত অৱস্থিত

১৯৬৩ চনত মুকলি হোৱা ‘ঐতিহাসিক শিল্প’ৰ এটা শাখাও আছে য’ত বৃহৎ সংখ্যক পুৰণি টেৰাকোটা, ব্ৰঞ্জ, কাঠৰ খোদিত নক্সা, বস্ত্ৰ আৰু পাণ্ডুলিপি প্ৰদৰ্শন কৰা হয়। ইয়াত কাৰ্ড-ছেট আৰু অন্যান্য প্ৰকাশনো বিক্ৰী কৰা হয়। অন্যান্য কাৰ্য্যকলাপসমূহৰ ভিতৰত ঐতিহাসিক স্থানসমূহৰ অন্বেষণ আৰু খনন আদি অন্তৰ্ভুক্ত।

বৰ্তমানৰ এই ভব্য প্ৰাসাদটো বিশেষকৈ ৰবীন্দ্ৰনাথ ৰায়ৰ উদ্যোগত ৰায় বাহাদুৰ অম্বিকা চৰণ ৰায়ৰ দ্বিতীয় পুত্ৰ সত্যেন্দ্ৰনাথ ৰায়ৰ পৰিয়ালে বিশেষকৈ ১৯৭০ দশকৰ আৰম্ভণিতে দান কৰে।

সংগ্ৰহালয়ত প্ৰৱেশ মাচুল হিচাপে প্ৰতিজন ব্যক্তিৰ পৰা ২০ টকা লোৱা হয়। বুধবাৰৰ পৰা দেওবাৰলৈকে পুৱা ১১ বজাৰ পৰা বিয়লি ৪.৩০ বজালৈকে খোলা থাকে।

চিত্ৰভঁৰাল

প্ৰসংগ

শ্ৰেণী:পশ্চিম বংগৰ সংগ্ৰহালয়
শ্ৰেণী:ভাৰতৰ পুৰাতাত্বিক সংগ্ৰহালয়
Category:ভাৰতভিত্তিক সাংস্কৃতিক সংগঠন
সুলোচনা লাটকৰ

সুলোচনা লাটকৰ (জন্ম: ৰংগু দিৱান ; ; ৩০ জুলাই ১৯২৮ – ৪ জুন ২০২৩), মাৰাঠী আৰু হিন্দী চলচ্চিত্ৰৰ এগৰাকী অভিনেত্ৰী আছিল, যাক পৰ্দাৰ নাম সুলোচনা নামেৰে অধিক পৰিচিত। তেওঁ মাৰাঠী ভাষাত ৫০খন ছবি আৰু হিন্দী ভাষাত প্ৰায় ২৫০খন ছবিত অভিনয় কৰিছিল। শশুৰবাস (১৯৪৬), মীথ ভাকৰ (১৯৪৯), বাহিনীচ্যা বাঙ্গদ্যা (১৯৫৩), ভক্তি যাঊ (১৯৫৮) আৰু সংগত আইকা (১৯৫৯) আদি মাৰাঠী ছবিত মুখ্য চৰিত্ৰত অভিনয় কৰাৰ লগতে ১৯৫৯ চনৰ পৰা হিন্দী ছবিত কৰা মাকৰ চৰিত্ৰৰ বাবেও তেওঁ বেছিকৈ পৰিচিত আছিল। তেওঁ আৰু নিৰুপা ৰায়ে ১৯৫৯ চনৰ পৰা ১৯৯০ দশকৰ আগডোখৰলৈকে "মাক"ৰ চৰিত্ৰসমূহৰ সাৰ্থক ৰূপ দিছিল।

ব্যক্তিগত জীৱন

লাটকৰ মুম্বাইৰ প্ৰভাদেৱীত বাস কৰিছিল। ১৪ বছৰ বয়সত তেওঁৰ বিয়া হৈ গৈছিল। তেওঁৰ কন্যা কাঞ্চন ঘনেকাৰ মাৰাঠী মঞ্চৰ ছুপাৰষ্টাৰ ড°কাশীনাথ ঘনেকাৰৰ পত্নী আছিল।

২০২৩ চনৰ ৪ জুনত মুম্বাইৰ দাদৰৰ শুশ্ৰুষা চিকিৎসালয়ত শ্বাস-প্ৰশ্বাসজনিত বিকলতাৰ বাবে লাটকাৰৰ মৃত্যু হয়। মৃত্যুৰ সময়ত তেওঁৰ বয়স আছিল ৯৪ বছৰ।

তথ্য সংগ্ৰহ

বাহ্যিক সংযোগ

Recent images of Sulochana Devi

শ্ৰেণী:পদ্মশ্ৰী বঁটা বিজয়ী
শ্ৰেণী:মাৰাঠী চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ৰাষ্ট্ৰীয় চলচ্চিত্ৰ বঁটা (ভাৰত) বিজয়ী
অহিংসা

অহিংসা হৈছে কোনো পৰিস্থিতিতে আনৰ অনিষ্ট সাধন নকৰাৰ এক ব্যক্তিগত অনুশীলন। এই অনুশীলনৰ উৎপত্তি হৈছে এই বিশ্বাসৰ আধাৰত যে, সফলতা লভিবৰ বাবে মানুহ, জন্তু বা পৰিৱেশৰ অনিষ্ট সাধন কৰাৰ প্ৰয়োজন নাই। ই হিংসাৰ পৰা আঁতৰি থকাৰ এক সাধাৰণ দৰ্শন। ই নৈতিক, ধাৰ্মিক বা আধ্যাত্মিক সিদ্ধান্তৰ ওপৰত আধাৰিত হ’ব পাৰে অথবা ই ৰণনীতি সম্পৰ্কীয় বা ব্যৱহাৰিক জ্ঞান সম্পৰ্কীয়ও হ’ব পাৰে। দুই প্ৰকাৰৰ অহিংস দৃষ্টিভংগীৰ মাজত পাৰ্থক্য নিৰ্ধাৰণ কৰাত ব্যৰ্থ হোৱাৰ ফলত ধাৰণাটোৰ অৰ্থ আৰু প্ৰভাৱ বিকৃত হৈ পৰিব পাৰে, যাৰ ফলত পৰৱৰ্তী সময়ত দেখোঁতা বা উপলব্ধি কৰোঁতাৰ মাজত বিভ্ৰান্তিৰ সৃষ্টি হ’ব পাৰে। যদিও নীতিগত আৰু ব্যৱহাৰিক অহিংসা, এই দুয়োধৰণৰ দৃষ্টিভংগীয়ে অহিংসাৰে প্ৰচাৰ কৰে, তথাপিও ইয়াৰ সুকীয়া উদ্দেশ্য, লক্ষ্য, দৰ্শন আৰু কৌশল থাকিব পাৰে। অৱশ্যে, দুয়োটা পদ্ধতিৰ মাজত কোনটো সৰ্বশ্ৰেষ্ঠ এই লৈ বিতৰ্ক কৰাৰ সলনি, যিসকলে হিংসাৰ আশ্ৰয় লব নিবিচাৰে তেওঁলোকৰ বাবে দুয়োটাই বিকল্প পথ সূচিত কৰিব পাৰে।

তথ্যসূত্ৰ

শ্ৰেণী:মহাত্মা গান্ধী
প্ৰ'কোষকেন্দ্ৰীয় জীৱ

প্ৰ'কোষকেন্দ্ৰীয় বা prokaryote হ'ল এককোষী জীৱ যাৰ জিনীয় পদাৰ্থ, মাইট'কন্দ্ৰিয়া আৰু আন কোষাঙ্গৰ কোনো আৱৰণ নাথাকে। prokaryote নামটো গ্ৰীক πρό (pro) "আগত" আৰু κάρυον (karyon) "ফল বা বীজ"ৰ পৰা আহিছে। প্ৰ'কোষকেন্দ্ৰীয় জীৱসমূহক আৰ্কিয়া আৰু বেক্টেৰিয়া এই দুটা ভাগত ভগোৱা হয়। আৱৰণ সমৃদ্ধ কোষকেন্দ্ৰ আৰু কোষাঙ্গ থকা প্ৰজাতিবোৰক সংকোষকেন্দ্ৰীয় বোলা হয়। প্ৰ'কোষকেন্দ্ৰীয়বোৰে জনন কোষৰ মিলন নোহোৱাকৈ বংশবৃদ্ধি কৰে। জীৱৰ আৰম্ভণি প্ৰ'কোষকেন্দ্ৰীয়ৰ পৰাই হোৱা বুলি ধাৰণা কৰা হয়।

প্ৰ'কোষকেন্দ্ৰীয়ৰ সকলো কোষীয় উপাদান (প্ৰ'টিন, ডি এন এ আৰু আন পদাৰ্থ) কোষবেৰেৰে আবৃত হৈ একেলগে চাইট'প্লাজমত থাকে, ভিন ভিনকৈ নাথাকে। কিন্তু বেক্টেৰিয়াৰ কোষত প্ৰ'টিন-ভিত্তিক কিছুমান কোঠালি থাকে যিবোৰ আদি-কোষাঙ্গ বুলি ভবা হয়। চায়ান'বেক্টেৰিয়াৰ দৰে কিছুমান প্ৰ'কোষকেন্দ্ৰীয়ই বৃহৎ উপনিৱেশ কৰি থাকিব পাৰে। মিক্স'বেক্টেৰিয়াৰ দৰে আন কিছুমানৰ জীৱন চক্ৰত বহুকোষী স্তৰ থাকে।

আণৱিক অধ্যয়নে জৈৱিক প্ৰজাতিৰ তিনিটা গোটৰ ক্ৰমবিকাশ আৰু পাৰস্পৰিক সম্পৰ্কৰ বহু কথা পোহৰলৈ আনিছে। মানুহৰ দৰে সংকোষকেন্দ্ৰীয় জীৱৰ কোষত সুনিৰ্দিষ্ট আৱৰণেৰে আবৃত কোষকেন্দ্ৰ আৰু কোষাঙ্গ থাকে। প্ৰ'কোষকেন্দ্ৰীয় আৰু সংকোষকেন্দ্ৰীয়ৰ বিভাজনে কোষৰ সংগঠনৰ দুটা অতি পৃথক স্তৰক সূচায়। এক্সট্ৰিম'ফিল আৰু মিথানোজেনৰ দৰে প্ৰ'কোষকেন্দ্ৰীয় কঠিন বা চৰম পৰিবেধত বাস কৰে।
কক্কাছ – ঘূৰণীয়া বা ডিম্বাকৃতিৰ (বহু- কক্কাই)। যেনে ষ্টেফাইল'কক্কাছ।
বেচিলাছ – দণ্ডাকৃতিৰ বেক্টেৰিয়া (বহু- বেচিলাই)।
স্পাইৰিলাম – সৰ্পিল আকৃতিৰ (বহু- স্পাইৰিলা)।
ভাব্ৰিয়াম – ক'মাকৃতিৰ।

হেল'কোৱাড্ৰেটাম নামৰ আৰ্কিবেক্টেৰিয়াৰ চেপেটা বৰ্গাকৃতিৰ কোষ থাকে।

তথ্যসূত্ৰ

বাহ্যিক সংযোগ

Prokaryote versus eukaryote, BioMineWiki
The Taxonomic Outline of Bacteria and Archaea
The Prokaryote-Eukaryote Dichotomy: Meanings and Mythology
Quiz on prokaryote anatomy
TOLWEB page on Eukaryote-Prokaryote phylogeny

শ্ৰেণী:জীৱবিজ্ঞান
কোকৰাঝাৰ চৰকাৰী মহাবিদ্যালয়

কোকৰাঝাৰ চৰকাৰী মহাবিদ্যালয়; (তেতিয়াৰ কোকৰাঝাৰ মহাবিদ্যালয়) ১৯৫৯ চনত কোকৰাঝাৰ চহৰখনৰ মাজমজিয়াত কলেজ স্থাপিত কৰা হৈছিল। আৰ্থ-সামাজিকভাৱে পিছপৰা জনজাতীয় লোকসকলৰ লগতে অঞ্চলটোৰ অন্যান্য জনগোষ্ঠীসমূহকো উচ্চ শিক্ষা প্ৰদানৰ ক্ষেত্ৰত কলেজখনে গুৰুত্বপূৰ্ণ ভূমিকা পালন কৰিছে।

সংলগ্ন বিশ্ববিদ্যালয় আৰু পৰিষদ

মহাবিদ্যালয়খন ২০১৯-২০ চনলৈকে ডিগ্ৰী পৰ্যায়ৰ বাবে গুৱাহাটী বিশ্ববিদ্যালয়ৰ সৈতে সংযুক্ত হৈ আছিল এতিয়া মহাবিদ্যালয়খন বডোলেণ্ড বিশ্ববিদ্যালয় আৰু উচ্চতৰ মাধ্যমিক পৰ্যায়ৰ বাবে অসম উচ্চতৰ মাধ্যমিক শিক্ষা পৰিষদৰ সৈতে সংযুক্ত হৈ আছে।

পাঠ্যক্ৰম

কোকৰাঝাৰ চৰকাৰী মহাবিদ্যালযয়ে তলত দিয়া পাঠ্যক্ৰমসমূহ আগবঢ়ায়:

নিয়মীয়া পাঠ্যক্ৰম

দুবছৰীয়া উ:মা: বিজ্ঞান

বিজ্ঞানৰ শাখাত আগবঢ়োৱা বিষয়সমূহ হ’ল-
পদাৰ্থ বিজ্ঞান
ৰসায়ন বিদ্যা
গণিত
উদ্ভিদ বিজ্ঞান
প্ৰাণীবিজ্ঞান
পৰিসংখ্যা
কম্পিউটাৰ বিজ্ঞান

দুবছৰীয়া উ:মা: কলা

কলা শাখাত তলত দিয়া বিষয়সমূহ সন্নিবিষ্ট কৰা হৈছে:
ৰাজনীতি বিজ্ঞান
অৰ্থনীতি
শিক্ষা
ইতিহাস
ভূগোল
দৰ্শন
ইংৰাজী
বড়ো
অসমীয়া
বাংলা
হিন্দী
সমাজবিজ্ঞান
দৰ্শন

তিনিবছৰীয়া স্নাতক (টিডিচি) পাঠ্যক্ৰম

তিনি বছৰ বি.এছ.চি.

পাঠ্যক্ৰমৰ বিষয়সমূহ হ'ল:-
পদাৰ্থ বিজ্ঞান
ৰসায়ন বিজ্ঞান
গণিত
উদ্ভিদ বিজ্ঞান
প্ৰাণীবিজ্ঞান
কম্পিউটাৰ বিজ্ঞান
পৰিসংখ্যা

তিনি বছৰ বি এ

বিএত প্ৰদান কৰা প্ৰধান বিষয়সমূহ হ’ল-
অসমীয়া
বাংলা
বড়ো
অৰ্থনীতি
শিক্ষা
ইংৰাজী
ভূগোল
হিন্দী
ইতিহাস
দৰ্শন
ৰাজনীতি বিজ্ঞান
সমাজবিজ্ঞান

প্ৰদান কৰা এমআইএল(MIL) বিষয়সমূহৰ ভিতৰত আছে

বড়ো
অসমীয়া
বাংলা
হিন্দী

প্ৰমাণপত্ৰ পাঠ্যক্ৰম

তিনি মাহৰ প্ৰমাণপত্ৰৰ পাঠ্যক্ৰমসমূহ হ’ল-
কম্পিউটাৰ দক্ষতাৰ শিক্ষা
বড়ো ভাষা

ডিপ্লমা পাঠ্যক্ৰম

অনুবাদ দক্ষতাৰ তিনিমাহৰ ডিপ্লমা পাঠ্যক্ৰম।

স্নাতককোত্তৰ পাঠ্যক্ৰমসমূহ

বিজ্ঞান বিভাগ

গণিত
ৰসায়ন বিদ্যা

কলা বিভাগ

বড়ো
অসমীয়া
ইংৰাজী
ইতিহাস
অৰ্থনীতি

তথ্যসূত্ৰ